paragraph_text: Rani radovi su izbor iz djela njemačkih filozofa, sociologa i revolucionara Karla Marxa i Friedricha Engelsa, koji su tiskani u Zagrebu 1953. godine. Radovi su nastali u ranom razdoblju djelatnosti ovih mislilaca, od 1843 do 1846. godine. Neka od tih djela ostala su u obliku rukopisa i nisu bila objavljena do 1930-ih godina; među njima su osobito značajni Marxovi Ekonomsko-filozofski rukopisi iz 1844. godine. Druga su pak bila objavljena u maloj tiraži i zaboravljena.